Nye tall fra statistikken Gjennomføring ved universiteter og høgskoler viser at 41 prosent av studentene som begynte på en universitets- og høgskoleutdanning i 2010, hadde fullført en utdanning på lavere nivå åtte år etter oppstart. 25 prosent hadde fullført en utdanning på høyere nivå eller doktorgrad.

Sammenlignet med nye studenter i universitets- og høgskoleutdanning i 1996 – 15 år tidligere – så har det vært en særlig økning i fullførte utdanninger på høyere nivå innen åtte år etter oppstart.

Av de nye studentene i 1996 hadde 60 prosent fullført utdanning innen åtte år. 47 prosent fullførte på lavere nivå, mens 13 prosent fullførte på høyere nivå eller doktorgrad.

Forskjellen på menn og kvinner var noe større før

Blant de kvinnelige studentene som startet på en universitets- og høgskoleutdanning i 2010, hadde 70 prosent fullført en grad innen åtte år. Blant de kvinnelige studentene som startet i 1996 – 15 år tidligere – så fullførte 66 prosent innen åtte år, noe som tilsvarer en økning på 4 prosentpoeng i denne perioden.

Blant de mannlige studentene som startet på en universitets- og høgskoleutdanning i 2010, så hadde 61 prosent fullført en grad innen åtte år. For de mannlige studentene som startet i 1996, så fullførte 53 prosent innen åtte år.

Figur 1. Andel studenter med fullført grad innen 8 år etter oppstart i universitets- og høgskoleutdanning